Franjevački samostan
sv. Frane u Zadru
Trg sv. Frane 1 23 000 ZADAR Tel. 023/ 250-468 Fax: 023/ 254-349
WEB STRANICA: www.svetifrane.org
Osoblje samostana: fra Josip Sopta, provincijal,
fra Drago Ljevar, gvardijan 098 337 001 ili e-mail: drago.ljevar@si.t-com.hr
fra Diego Deklić tajnik provincije, vikar, ekonom, tel. 254-348
i fra Tomislav Ćurić knjižničar
Zadar, 23. listopada 2011.

36(91)2011.

Evanđelje Mt 22,34-40
Ljubi Gospodina, Boga svojega, i svoga bližnjega kao sebe samoga. Čitanje svetog Evanđelja po Mateju U ono vrijeme: Kad su farizeji čuli kako Isus ušutka saduceje, okupiše se, a jedan od njih, zakonoznanac, da ga iskuša, upita: »Učitelju, koja je zapovijed najveća u Zakonu?«
A on mu reče: »Ljubi Gospodina Boga svojega svim srcem svojim, i svom dušom svojom, i svim umom svojim.
To je najveća i prva zapovijed. Druga, ovoj slična: Ljubi svoga bližnjega kao sebe samoga. O tim dvjema zapovijedima visi sav Zakon i Proroci.«
Riječ Gospodnja.

Fra Ilija je odgovorio 19. X. 2011. na moje pismo u 16 sati:
Dragi Fra Drago, Pax et Bonum !Evo još sam na liniji....Hvala na brzom javljanju i tvom posredništvu...
Jučer je došla grupa vojnika, njih dvadesetak na jedan brežuljčić ovdje u Kimbulu...Vele da čuvaju ...U vidu skorih IZBORA...Oni redovito donose veliki NERED, pljačku, silovanja...
U Božje ruke....
Ovo je Mjesec Marije i Misija!
HVALA na duhovnoj povezanosti. Odani Fra Ilija

JEDINA ZAPOVIJED N. Z. - LJUBI BOGA I BLIŽNJEGA SVOGA... (Mt 22,34-40)
Evanđelje nam govori kako je postajala trajna dvojba komu dati prednost: Bogu ili čovjeku. Kao da se trajno suprotstavljalo jednoga prema drugome (Prometeja Bogu). Suprotstavljalo se humano i religiozno. A opet s druge strane osjećalo se da jedno prožima drugo i da jedno treba drugo. Humano treba religiozno i religiozno humano. Nema ljubavi Boga bez ljubavi čovjeka, a isto tako nema ljubavi čovjeka ako se ne ljubi i Transcendenciju.
A Sam Isus je istovremeno jedno i drugo: Bog i čovjek. I ovo je kršćanstvo = pobožanstvenjena humanost i očovječena božanstvenost. Kršćanstvo je humanizam i religija. I zato ga je nezgodno potisnuti u neku 'privatnost'. Da li se ovo suprotstavljanje 'neba' i čovjeka čini baš radi toga jer se religiozno luči od svjetskoga, božansko od ljudskoga? Božansko prožima ljudsko, kao što i ljudsko u sebi nosi božansko, jer čovjek je 'slika Božja'.
Kad god i tko god udaljuje jedno od drugoga najviše nanosi štetu baš samome čovjeku. Božanska prožetost ljudskog nimalo ne umanjuje čovjekovu autonomnost. Bez povezanosti božanskog i ljudskog ne može se uočiti potpuna čovjekova stvarnost, čovjekova istina. Isto tako tko bi htio respektirati i poštivati samo Boga preskačući čovjeka upao bi u opasnost da ne bude u svojoj iluziji a ne u božanskoj stvarnosti. Kao i kad se hoće čovjeka odvojiti od božanskog vrlo lagano se sklizne i reducira čovjeka na životinju ili stvar. Ipak, kako reče sv. Toma, čovjek nije ni anđeo ni Bog, ali nije ni životinja.
Čovjek je biće horizonta. U sebi ima i božansko i životinjsko. 'Nebo' je u čovjeku, Bog je u čovjeku iako je različit od čovjeka. On je istovremeno transcendentan i imanentan (Nadilazi sve i sve prožima). Najistinitije se Boga prepoznaje u čovjeku, njegovoj slici i prilici. Stoga odvajanje Boga i čovjeka udaljavanje je od istine čovjeka i Boga. Ovu 'identifikaciju' Bog je očitovao i pokazao u Isusu Kristu.
Bog je opipljivo učinio spoznatljivim izjednačujući se s Čovjekom. Bog je postao čovjekom, Čovjek je postao kao Bog! Posljedica lučenja (odvajanja) Boga od čovjeka je zastrašivanje. Zar se na ovoj liniji ne događaju vjerski ratovi? Ubijalo se ljude 'radi Boga' (radi vjere). Narodi su se dijelili i suprotstavljali radi vjerovanja... Ginulo se za Boga, žrtvovalo se Bogu a zatvaralo se oči pred ljudima. Sve je ovo bilo posljedica odvajanja čovjeka i Boga, transcendencije i imanencije, neba i zemlje.
Bilo bi također promašeno da netko kaže: Ja poštujem čovjeka, i to je dosta. Ne, sam čovjek bez Transcendencije je manjkav pa i naša ljubav ne bi bila potpuna. Sama ljubav traži odnos prema sličnom sebi, prema transcendenciji. Stvari nam se mogu sviđati, ali dušu ljubimo. Pitanje je da li može biti 'jednodimenzionalni' humanizam, ili je svaki istinski humanizam usmjeren na božanski odnos, na Boga. Zato ljubiti Boga znači ljubiti i čovjeka, isto tako ljubiti čovjeka znači ljubiti Boga.
To je kršćanski osnova vjerovanja u Boga i čovjeka. To vjerovanje u Isusa Krista kao utjelovljenog Sina Božjeg. U Isusu se ispovijeda ljubav prema Bogu i ljubav prema čovjeku. Istovrijedno i istovremeno. Drugi čovjek nam nije neka umjetna slika niti izlika. Kao da bi ljubili drugoga radi Boga ili Boga radi drugoga. Sam se Bog poistovjećuje s drugim. On je u nama i I farizeji su ga sofistički koristili kao zamku Isusu. Ljubeći Boga ljubimo i čovjeka, ljubeći čovjeka ljubimo i Boga. Tu se ne radi o nekom sentimentu, nego se radi o odnosu ljubavi, o životnom angažmanu. Kad bi poslušali Isusove riječi i provodili ih u život tada bi se svi našli zajedno u istom Ocu i u istom čovještvu. Mir bi zavladao u ljudskim srcima i u cijelom svijetu.
Marjan Jurčević

30. nedjelja kroz godinu A (Mt 22,34-40)
Gospodine! Svaki se puta na početku mise kajemo i taj pokajnički čin posvješćuje nam činjenicu da smo daleko od ideala istinskog čovjeka kako si ga jedino Ti, Kriste, proživio.
Sveti Augustin je kazao: “Ljubi i čini što hoćeš!”. Jer, istinska ljubav može činiti samo ono što je dobro. Trebali bismo se otvoriti životu drugih, uživiti se u situaciju brata i ponuditi se za svaku pomoć, za prisutnost koja ohrabruje.
No, podložni smo slabostima i žalostima. Trebali bismo biti radosni u ljubavi prema Tebi. A žalosni samo stoga što “Ljubav nije dovoljno ljubljena!”
Gospodine, znam da Te ne ljubim dovoljno. To je najveća zapovijed, a opet je tako nesavršeno obdržavam. Pomozi mi da Te savršenije ljubim!
Ti veliš: “Što god ste učinili jednome od ove moje najmanje braće, meni ste učinili!” Kažeš da je druga zapovijed jednaka onoj prvoj. Stoga: pomozi mi da otkrijem ljubav prema Tebi upravo u ljubavi prema bratu čovjeku.
Priredio: Dario Miletić

Zahvalnica fra Ilije Barišić, misionara
Gospodin Vam dao svoj MIR !
Ponajprije ovom zahvalnicom, potvrđujem da je Vaša pošiljka stavljena na račun Misije Kimbulu, 2. rujna 2011. stigla na svoje odredište. Dok ste nam javili da je pomoć poslana i naznačili sve za koju nakanu, mi smo već tako raspodijelili i u djelo proveli svaku nakanu.Vama kao ekonomu fra Vladi, Majci Provinciji, svoj subraći i dobročiniteljima, u ime Misije Sv. Josipa Kimbulu, iskreno i bratsko priznanje, odanost i ZAHVALNOST.
Svečani Blagoslov novih župnih prostorija, jedna vjeronaučna dvorana posvećena je u čast Sv. Jeronima, u znak zahvalnosti i priznanja Provinciji Sv. Jeronima u Dalmaciji, obavio je naš Biskup Sikuli Paluku Melchisédech, u nedjelju 16.10. 2011. u Koncelebraciji 10 svećenika i jedan Đakon je vršio svoju službu.
Kažu da je i naroda bilo oko 10 tisuća.
U dvorani „Agapè“ uzvanika je bilo stotinjak. U drugim dvoranama su bili radnici sa njihovim obiteljima. A svi vjernici su se organizirali u tri sela gdje su svi mogli ponešto, ako ne pojesti, makar popiti domaćeg piva od banana.
Kiše nije bilo, pa je sva svečanost protekla u najljepšoj harmoniji i redu. Policije i vojske nije bilo vidjeti, što je sve oduševilo.
Provincija Sv. Jeronima u Dalmaciji i Mala Braća u Dubrovniku, spominjani su bezbroj puta.
Bilo je i suza radosnica i zahvalnica.
Ostalo će Gospodin uzvratiti Vama i svim dobročiniteljima.
Bratski pozdravlja, odani i zahvalni Fra Ilija Barišić, ofm misionar
Kimbulu, 19.10.2011.

SATNICA * OBAVIJESTI * SATNICA * OBAVIJESTI * SATNICA
Sveta ispovijed radnim danom od 8 do 11 i od 17,30 do 18,30 sati
Nedjeljom i blagdanom prije sv. Mise.

Nedjelja 23. X. XXX. Nedjelja kroz godinu, MISIJSKA NEDJELJA—milostinja ide za potrebe misija. Preporučamo da pomognete našeg misionara fra Iliju Barišić.
Ponedjeljak: 24. X: Antun M. Claret. TRODNEVNICA UOČI DUHA ASIZA. Klanjanje predvodi fra Andrija poslije Mise.
Utorak 25. X. Katarina Kotromanić — molitva sv. Anti . Svakog utorka u našoj crkvi je molitva naših svećenika i vjernika: KRUNICOM ZA PRAVDU u 18,30 sati. Kateheze za mlade u 20,15 sati.
Srijeda 26. X. Radovan, Zvonko. Treći dan klanjanje predvodi fra Diego Deklić 19h
Četvrtak 27 X. Flora, Sabina. DUH ASIZA : DIJALOG O DIJALOGU, susret u 18 sati
Petak 28. X. Šimun i Juda ap.
Subota 29. X Felicijan, Časlav. Susret zborova mladih naše Provincije. Misa u 19 sati. Poslije Mise mladi zborovi izvode po dvije pjesme. Proba za pjevače u 17 sati.
Nedjelja 30. X. XXXI. Nedjelja kroz godinu, Marcijan, Marcel
NEDJELJNE SU MISE u 8,30 u 10 i u 19 sati
Svaki dan je misa u 7 i u 19 sati
Služba časova (časoslov): svagdanom u sv. Misi. Prve nedjelje u mjesecu sastanak s FSR-om sat vremena prije večernje mise
Euharistijsko klanjanje: u petak poslije Mise .
LISTOPADSKA POBOŽNOST svaki dan u 18,30 sati krunica i litanije

PODNO GRIJANJE U CRKVI SV. FRANE
23. listopada. Bogu hvala i svima hvala za pomoć pri uređenju poda crkve a sada podnog grijanja. Na blagdan sv. Jeronima Provincijskog zaštitnika pušteno je solarno grijanje u probni rad. Postavljena je elektronika koja regulira solarne kolektore i spremnike vode. Ovoga tjedna pušteno je u pogon podno grijanje u crkvi. Grijati ćemo crkvu samo kada ima sunca jer nismo u mogućnosti (kada nema sunca) dogrijavati na plin. Molimo Vas da nam pomognete prema svojim mogućnostima isplatiti izvedene radove.
Svaki Vaš dar je dobrodošao i unaprijed Vam zahvaljujemo.
Za sve koji žele uplatiti novac na žiro račun mogu preuzeti uplatnicu u sakristiji.
Vi možete svoje priloge uplatiti za grijanje u sakristiji ili preko žiro računa:
Samostan sv. Frane u Zadru Hypo Alpe-Adria Bank d. d., Zagreb:
2500009-1101027824 s naznakom da je to za crkvu i samostan
sv. Frane u Zadru.

Posebno preporučamo pogledajte nedjeljna i blagdanska čitanja u PPT i PPS prezentacijama.
www.svetifrane.org (stranica našeg samostana sv. Frane u Zadru)
www.mali-brat.com (stranica naših mladih sv. Frane Zadar)
www.ofm-sv-jeronim.hr (stranica naše Provincije sv. Jeronima Zadar)
www.svetinikola.hr (stranica župe sv. Nikole Tavelića u Rijeci)